Oikeusministeriö	
	
PL 25	
	
00023  VALTIONEUVOSTO	

Lausuntopyyntönne 9.1.2008, OM 22/41/2007

HELSINGIN SYYTTÄJÄNVIRASTON LAUSUNTO KÄRÄJÄOIKEUDEN KOKOONPANOT -TYÖRYHMÄN MIETINNÖSTÄ

	Helsingin syyttäjänvirasto katsoo, että työryhmän mietintö ehdotuksineen on oikeansuuntainen.

Rikosprosessisäännösten kehittämistä tarvitaan prosessiekonomisista syistä selkeiden rikosasioiden käsittelyyn ja toisaalta erittäin laajojen rikosasioiden käsittelyyn. Selkeiden rikosasioiden käsittely tulee voida tapahtua entistä laajemmin yhden tuomarin käsittelyssä mieluummin välittömässä heti suppean esitutkinnan jälkeen järjestettävässä istunnossa.

Helsingin syyttäjänvirasto näkee, että koko rikosprosessiketjua esitutkinnasta aina hovioikeuskäsittelyyn ja aina täytäntöönpanoon saakka tulisi tarkastella yhtenä kokonaisuutena prosessiekonomisista syistä ottaen huomioon tuottavuusohjelman asettamat taloudelliset kehykset.

Ehdotuksessa on myönteistä se, että yhden tuomarin istuntojen käyttöala laajenee. Se, että vaativiin rikosasioihin voidaan saada kolmen ammattituomarin kokoonpano, on myös positiivista.

Jotta voimme aidosti miettiä hovioikeuskäsittelyn keventämistä mannereurooppalaiseen suuntaan niin, että näyttöä ei arvioida kahteen kertaan, tulee alioikeuskäsittelyyn panostaa aivan toisella tavoin, kuin nykyisin. Kolmen tuomarin voimin prosessinjohtotyöskentelyä voidaan varmasti tehostaa nykyisestään.

Rikosasian valmistelu tulee tosiasiallisesti käynnistää jo esitutkintavaiheessa syyttäjän ohjauksessa. Käräjäoikeuden tulee vaatia nykyistä tiukemmin kaikki käräjäoikeudelle rikosasiassa jätettävä aineisto teemoitettuna ja perusteltuna. Jos asianosaiset vetoavat johonkin asiakirjatodisteeseen tulee todiste selkeästi numeroida ja kopioida asianosaisille ja samalla selkeästi esittää, mihin seikkaan asiakirjassa tullaan vetoamaan joko näyttönä tai tosiasiana.

Alioikeuden työskentelyä tulee voida tehostaa muiden pohjoismaiden tavoin. Tällä tehostamisella saadaan huomattavia etuja ja joustoja myös hovioikeuskäsittelyyn.

Työryhmän mietintö on joustava ja toteuttamiskelpoinen. Helsingin syyttäjänviraston näkemyksen mukaan tuottavuusohjelman edellyttämät leikkaukset syyttäjälaitoksessa ja tuomioistuinlaitoksessa eivät ole realistisia ilman rikosprosessiin tehtäviä selkeitä kevennyksiä ja uudistuksia. Nyt koko rikosprosessia tulee tarkastella kokonaisuutena ja asettaa   ennakkoluuloton selvitystyöryhmä, jossa käytännön ammattilaisilla tulee olla vahva edustus. Hyviä prosessimalleja löytyy EU:n alueelta kosolti ja niitä yhdistelemällä saadaan suomalainen rikosprosessi tuottavaksi ja silti oikeusturvatekijöiden kannalta mallikelpoiseksi. Ennen mittavia lainsäädännöllisiä uudistuksia ei tuottavuusohjelma ole toteutettavissa ainakaan Helsingissä ja muualla ruuhka-Suomessa.

Johtava kihlakunnansyyttäjä	Heikki Poukka